CELEX: 32014R1142
Language: el
Date: 2014-10-22 00:00:00
Title: Κανονισμός (ΕΕ, Ευρατόμ) αριθ. 1142/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014 , για την τροποποίηση του κανονισμού (ΕΕ, Ευρατόμ) αριθ. 966/2012 όσον αφορά τη χρηματοδότηση των ευρωπαϊκών πολιτικών κομμάτων

4.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 317/28
            
         ΚΑΝΟΝΙΣΜΌΣ (ΕΕ, ΕΥΡΑΤΌΜ) αριθ. 1142/2014 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 22ας Οκτωβρίου 2014
   για την τροποποίηση του κανονισμού (ΕΕ, Ευρατόμ) αριθ. 966/2012 όσον αφορά τη χρηματοδότηση των ευρωπαϊκών πολιτικών κομμάτων
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 322, σε συνδυασμό με τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α,
   Έχοντας υπόψη την πρόταση της Ευρωπαϊκής Επιτροπής,
   Μετά τη διαβίβαση του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη του Ελεγκτικού Συνεδρίου (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Τα πολιτικά κόμματα σε ευρωπαϊκό επίπεδο αποτελούν σημαντικό παράγοντα ολοκλήρωσης εντός της Ένωσης.
            
         
               (2)
            
            
               Το άρθρο 10 της Συνθήκης για την Ευρωπαϊκή Ένωση και το άρθρο 12 παράγραφος 2 του Χάρτη των Θεμελιωδών Δικαιωμάτων της Ευρωπαϊκής Ένωσης ορίζουν ότι τα πολιτικά κόμματα σε ευρωπαϊκό επίπεδο συμβάλλουν στη διαμόρφωση της ευρωπαϊκής πολιτικής συνείδησης και στην έκφραση της πολιτικής βούλησης των πολιτών της Ένωσης.
            
         
               (3)
            
            
               Στις 4 Νοεμβρίου 2003 το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΚ) αριθ. 2004/2003 σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο (3).
            
         
               (4)
            
            
               Το Ευρωπαϊκό Κοινοβούλιο, στο ψήφισμά του της 6ης Απριλίου 2011 σχετικά με την εφαρμογή του κανονισμού (ΕΚ) αριθ. 2004/2003 για το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο (4), βάσει της κτηθείσας πείρας, πρότεινε ορισμένες βελτιώσεις στη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων.
            
         
               (5)
            
            
               Στις 22 Οκτωβρίου 2014 το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΕ, Ευρατόμ) αριθ. 1141/2014 (5), ο οποίος καταργεί τον κανονισμό (ΕΚ) αριθ. 2004/2003 και θεσπίζει νέους κανόνες όσον αφορά, μεταξύ άλλων, τη χρηματοδότηση των πολιτικών κομμάτων και των πολιτικών ιδρυμάτων σε ευρωπαϊκό επίπεδο, ιδίως σχετικά με τις προϋποθέσεις χρηματοδότησης, τη χορήγηση και την κατανομή της χρηματοδότησης, τις δωρεές και συνεισφορές, τη χρηματοδότηση των εκστρατειών για τις εκλογές του Ευρωπαϊκού Κοινοβουλίου, τις επιστρεπτέες δαπάνες, την απαγόρευση χρηματοδότησης, τους λογαριασμούς, την υποβολή εκθέσεων και τον οικονομικό έλεγχο, την εκτέλεση και τον έλεγχο, τις κυρώσεις, τη συνεργασία μεταξύ της Αρχής για τα ευρωπαϊκά πολιτικά κόμματα και ιδρύματα, του διατάκτη του Ευρωπαϊκού Κοινοβουλίου και των κρατών μελών, και τη διαφάνεια.
            
         
               (6)
            
            
               Ο κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6) («ο δημοσιονομικός κανονισμός») θα πρέπει να έχει κανόνες για τις συνεισφορές από τον γενικό προϋπολογισμό της Ένωσης στα ευρωπαϊκά πολιτικά κόμματα ως προβλέπεται από τον κανονισμό (ΕΕ, Ευρατόμ) αριθ. 1141/2014. Οι εν λόγω κανόνες θα επιτρέψουν στα πολιτικά κόμματα σε ευρωπαϊκό επίπεδο μεγαλύτερη ευελιξία όσον αφορά τις προθεσμίες για τη χρήση αυτών των συνεισφορών, όπως απαιτείται από τη φύση των δραστηριοτήτων τους.
            
         
               (7)
            
            
               Το σύστημα οικονομικής στήριξης των ευρωπαϊκών πολιτικών κομμάτων μέσω επιδότησης λειτουργίας όπως προβλέπεται από το άρθρο 125 παράγραφος 6 του δημοσιονομικού κανονισμού δεν αρμόζει στις ανάγκες τους, ειδικότερα η υποχρέωση υποβολής ετήσιου προγράμματος εργασίας, μια απαίτηση που δεν υφίσταται στη νομοθεσία των κρατών μελών. Επομένως, η οικονομική στήριξη στα ευρωπαϊκά πολιτικά κόμματα θα πρέπει να έχει τη μορφή ειδικής συνεισφοράς για να αντιστοιχεί στις ειδικές τους ανάγκες. Ωστόσο, δεδομένου ότι τα ευρωπαϊκά πολιτικά ιδρύματα εξακολουθούν να υπόκεινται στις διατάξεις περί επιδοτήσεων του δημοσιονομικού κανονισμού, η περιορισμένη μεταφορά για τρεις μήνες που προβλέπεται επί του παρόντος στο άρθρο 125 παράγραφος 6 του δημοσιονομικού κανονισμού θα πρέπει να μπορεί να εφαρμόζεται έναντι αυτών.
            
         
               (8)
            
            
               Μολονότι η οικονομική στήριξη χορηγείται χωρίς να απαιτείται ετήσιο πρόγραμμα εργασίας, τα ευρωπαϊκά πολιτικά κόμματα θα πρέπει να δικαιολογούν εκ των υστέρων τη χρηστή χρήση της χρηματοδότησης της Ένωσης. Ειδικότερα, ο διατάκτης θα πρέπει να ελέγχει ότι η χρηματοδότηση της Ένωσης χρησιμοποιήθηκε για την πληρωμή επιστρεπτέων δαπανών όπως ορίζεται στην πρόσκληση υποβολής αιτήσεων συνεισφορών εντός των προθεσμιών που θεσπίζονται στον παρόντα κανονισμό. Οι συνεισφορές στα ευρωπαϊκά πολιτικά κόμματα θα πρέπει να δαπανώνται έως τη λήξη του οικονομικού έτους που έπεται της χορήγησής τους· μετά από αυτό το διάστημα η μη δαπανηθείσα χρηματοδότηση θα πρέπει να ανακτάται από τον αρμόδιο διατάκτη.
            
         
               (9)
            
            
               Η χρηματοδότηση της Ένωσης που χορηγείται για την οικονομική στήριξη του κόστους λειτουργίας των ευρωπαϊκών πολιτικών κομμάτων δεν θα πρέπει να χρησιμοποιείται για άλλους λόγους εκτός από εκείνους που θεσπίζονται στον κανονισμό (ΕΕ, Ευρατόμ) αριθ. 1141/2014, ειδικότερα για την άμεση ή έμμεση χρηματοδότηση άλλων οντοτήτων, όπως τα εθνικά πολιτικά κόμματα. Τα ευρωπαϊκά πολιτικά κόμματα θα πρέπει να χρησιμοποιούν τις συνεισφορές για να πληρώσουν ποσοστό των τρεχουσών και μελλοντικών δαπανών και όχι δαπάνες ή οφειλές που προηγούνται της υποβολής των αιτήσεών τους για συνεισφορές.
            
         
               (10)
            
            
               Η χορήγηση συνεισφορών θα πρέπει επίσης να απλουστευθεί και να προσαρμοστεί στις ιδιαιτερότητες των ευρωπαϊκών πολιτικών κομμάτων, ιδίως στην απουσία κριτηρίων επιλογής, στη θέσπιση μίας μόνης πληρωμής προχρηματοδότησης ως γενικού κανόνα ή στη δυνατότητα χρήσης για τη χρηματοδότηση κατ’ αποκοπή ποσών, ενιαίου ποσοστού και μοναδιαίου κόστους.
            
         
               (11)
            
            
               Οι συνεισφορές από τον γενικό προϋπολογισμό της Ένωσης θα πρέπει να αναβάλλονται, να μειώνονται ή να παύουν όταν τα ευρωπαϊκά πολιτικά κόμματα παραβαίνουν τις υποχρεώσεις που θεσπίζονται στον κανονισμό (ΕΕ, Ευρατόμ) αριθ. 1141/2014.
            
         
               (12)
            
            
               Οι κυρώσεις που βασίζονται τόσο στον δημοσιονομικό κανονισμό όσο και στον κανονισμό (ΕΕ, Ευρατόμ) αριθ. 1141/2014 θα πρέπει να επιβάλλονται με συνεκτικό τρόπο και θα πρέπει να τηρούν την αρχή ne bis in idem. Σύμφωνα με τον κανονισμό (ΕΕ, Ευρατόμ) αριθ. 1141/2014, οι διοικητικές και/ή οικονομικές κυρώσεις που προβλέπονται από τον δημοσιονομικό κανονισμό δεν πρέπει να επιβάλλονται σε μια από τις περιπτώσεις για τις οποίες έχουν ήδη επιβληθεί κυρώσεις βάσει του κανονισμού (ΕΕ, Ευρατόμ) αριθ. 1141/2014.
            
         
               (13)
            
            
               Επομένως, ο δημοσιονομικός κανονισμός θα πρέπει να τροποποιηθεί αναλόγως,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ, Ευρατόμ) αριθ. 966/2012 τροποποιείται ως εξής:
   
               1)
            
            
               Στο άρθρο 121 παράγραφος 2, προστίθεται το ακόλουθο στοιχείο:
               
                           «ι)
                        
                        
                           οι συνεισφορές στα ευρωπαϊκά πολιτικά κόμματα που αναφέρονται στον τίτλο VIII του μέρους ΙΙ.».
                        
                     
         
               2)
            
            
               Το άρθρο 125 τροποποιείται ως εξής:
               
                           α)
                        
                        
                           στην παράγραφο 3, το δεύτερο εδάφιο απαλείφεται·
                        
                     
                           β)
                        
                        
                           η παράγραφος 6 αντικαθίσταται από το ακόλουθο κείμενο:
                           «6.   Εάν στο τέλος του οικονομικού έτους κατά το οποίο έλαβε επιδότηση λειτουργίας, τα έσοδα ενός ευρωπαϊκού πολιτικού ιδρύματος κατά την έννοια του κανονισμού (ΕΕ, Ευρατόμ) αριθ. 1141/2014 του Ευρωπαϊκού Κοινοβουλίου και του Συμβουλίου (7) υπερβαίνουν τις δαπάνες, το συγκεκριμένο ίδρυμα δύναται να μεταφέρει στο επόμενο οικονομικό έτος μέρος του πλεονάσματος που αντιστοιχεί έως το 25 % των συνολικών εσόδων του κατά το έτος αυτό, κατά παρέκκλιση από την αρχή της παραγράφου 4 του παρόντος άρθρου περί μη αποκόμισης κέρδους, υπό την προϋπόθεση ότι το ποσό αυτό θα χρησιμοποιηθεί πριν από το τέλος του πρώτου τριμήνου του επόμενου έτους.
                        
                     
         
               3)
            
            
               Στο μέρος ΙΙ, προστίθεται ο ακόλουθος τίτλος:
               «ΤΙΤΛΟΣ VIII
               
                  ΣΥΝΕΙΣΦΟΡΕΣ ΣΤΑ ΕΥΡΩΠΑΪΚΑ ΠΟΛΙΤΙΚΑ ΚΟΜΜΑΤΑ
               
               Άρθρο 204α
               Γενικές διατάξεις
               1.   Για τους σκοπούς του παρόντος κανονισμού, ως ευρωπαϊκά πολιτικά κόμματα νοούνται οι οντότητες που καταχωρίζονται ως τέτοια σύμφωνα με τον κανονισμό (ΕΕ, Ευρατόμ) αριθ. 1141/2014.
               2.   Οι άμεσες οικονομικές συνεισφορές από τον προϋπολογισμό μπορούν να χορηγούνται στα ευρωπαϊκά πολιτικά κόμματα ενόψει της συνεισφοράς τους στη διαμόρφωση της ευρωπαϊκής πολιτικής συνείδησης και στην έκφραση της πολιτικής βούλησης των πολιτών της Ένωσης σύμφωνα με τον κανονισμό (ΕΕ, Ευρατόμ) αριθ. 1141/2014.
               Άρθρο 204β
               Αρχές
               1.   Οι συνεισφορές χρησιμοποιούνται μόνο για την επιστροφή του καθοριζόμενου στο άρθρο 17 παράγραφος 4 του κανονισμού (ΕΕ, Ευρατόμ) αριθ. 1141/2014 ποσοστού του κόστους λειτουργίας των ευρωπαϊκών πολιτικών κομμάτων που συνδέεται άμεσα με τους στόχους των εν λόγω κομμάτων, όπως προβλέπεται στο άρθρο 17 παράγραφος 5 και στο άρθρο 21 του εν λόγω κανονισμού.
               2.   Οι συνεισφορές μπορούν να χρησιμοποιούνται για την επιστροφή εξόδων που σχετίζονται με συμβάσεις τις οποίες έχουν συνάψει ευρωπαϊκά πολιτικά κόμματα, εάν δεν υπήρχαν συγκρούσεις συμφερόντων όταν ανατέθηκαν οι συμβάσεις αυτές.
               3.   Οι συνεισφορές δεν χρησιμοποιούνται για την άμεση ή έμμεση χορήγηση οποιουδήποτε προσωπικού πλεονεκτήματος, σε χρήμα ή σε είδος, σε οποιοδήποτε μέλος ευρωπαϊκού πολιτικού κόμματος ή στο προσωπικό του. Οι συνεισφορές δεν χρησιμοποιούνται για την άμεση ή έμμεση χρηματοδότηση δραστηριοτήτων τρίτων μερών, ειδικότερα εθνικών πολιτικών κομμάτων ή πολιτικών ιδρυμάτων σε ευρωπαϊκό ή εθνικό επίπεδο, με μορφή επιδοτήσεων, δωρεών, δανείων ή οποιωνδήποτε άλλων παρόμοιων συμφωνιών. Οι συνεισφορές δεν χρησιμοποιούνται για οποιονδήποτε από τους σκοπούς που αποκλείονται από το άρθρο 22 του κανονισμού (ΕΕ, Ευρατόμ) αριθ. 1141/2014.
               4.   Οι συνεισφορές υπόκεινται στις αρχές της διαφάνειας και της ίσης μεταχείρισης, σύμφωνα με τα κριτήρια που θεσπίζονται στον κανονισμό (ΕΕ, Ευρατόμ) αριθ. 1141/2014.
               5.   Οι συνεισφορές χορηγούνται από το Ευρωπαϊκό Κοινοβούλιο ετησίως και δημοσιεύονται σύμφωνα με το άρθρο 35 παράγραφος 2 του παρόντος κανονισμού και σύμφωνα με το άρθρο 32 παράγραφος 1 του κανονισμού (ΕΕ, Ευρατόμ) αριθ. 1141/2014.
               6.   Τα ευρωπαϊκά πολιτικά κόμματα που λαμβάνουν συνεισφορά δεν λαμβάνουν, άμεσα ή έμμεσα, άλλη χρηματοδότηση από τον προϋπολογισμό. Απαγορεύονται, ιδίως, οι δωρεές από τους προϋπολογισμούς πολιτικών ομάδων του Ευρωπαϊκού Κοινοβουλίου. Κανένα στοιχείο δαπανών δεν μπορεί να χρηματοδοτηθεί δύο φορές από τον προϋπολογισμό.
               Άρθρο 204γ
               Δημοσιονομικές πτυχές
               Οι συνεισφορές καταβάλλονται από το τμήμα του προϋπολογισμού για το Ευρωπαϊκό Κοινοβούλιο. Οι πιστώσεις που προορίζονται για τα ανεξάρτητα όργανα εξωτερικού ελέγχου ή τους εμπειρογνώμονες που αναφέρονται στο άρθρο 23 του κανονισμού (ΕΕ, Ευρατόμ) αριθ. 1141/2014 χρεώνονται απευθείας στον προϋπολογισμό του Ευρωπαϊκού Κοινοβουλίου.
               Άρθρο 204δ
               Πρόσκληση υποβολής αιτήσεων συνεισφορών
               1.   Οι συνεισφορές χορηγούνται μέσω πρόσκλησης υποβολής αιτήσεων συνεισφορών που δημοσιεύεται κάθε έτος, τουλάχιστον στον δικτυακό τόπο του Ευρωπαϊκού Κοινοβουλίου.
               2.   Ένα ευρωπαϊκό πολιτικό κόμμα μπορεί να λάβει μόνο μία συνεισφορά ανά έτος.
               3.   Ένα ευρωπαϊκό πολιτικό κόμμα μπορεί να λάβει συνεισφορά μόνο εάν υποβάλει αίτηση χρηματοδότησης σύμφωνα με τους όρους και τις προϋποθέσεις που θεσπίζονται στην πρόσκληση υποβολής αιτήσεων συνεισφορών.
               4.   Στην πρόσκληση υποβολής αιτήσεων συνεισφορών καθορίζονται τα κριτήρια επιλεξιμότητας που πρέπει να τηρηθούν από τον αιτούντα καθώς και τα κριτήρια αποκλεισμού.
               5.   Στην πρόσκληση υποβολής αιτήσεων συνεισφορών καθορίζεται, τουλάχιστον, το είδος των δαπανών που μπορούν να επιστραφούν μέσω της συνεισφοράς.
               6.   Στην πρόσκληση υποβολής αιτήσεων συνεισφορών απαιτείται ένας κατ’ εκτίμηση προϋπολογισμός.
               Άρθρο 204ε
               Διαδικασία χορήγησης
               1.   Οι αιτήσεις συνεισφοράς υποβάλλονται δεόντως, εγκαίρως και γραπτώς, μεταξύ άλλων, όπου απαιτείται, με ασφαλή ηλεκτρονική μορφή.
               2.   Οι συνεισφορές δεν μπορούν να χορηγούνται σε αιτούντες οι οποίοι, κατά τον χρόνο της διαδικασίας χορήγησης της συνεισφοράς, ευρίσκονται σε μία από τις καταστάσεις που αναφέρονται στο άρθρο 106 παράγραφος 1, στο άρθρο 107 και στο άρθρο 109 παράγραφος 1 στοιχείο α) ούτε σε εκείνους που είναι καταχωρισμένοι στην κεντρική βάση δεδομένων για τους αποκλεισμούς η οποία αναφέρεται στο άρθρο 108.
               3.   Οι αιτούντες πρέπει να πιστοποιούν ότι δεν ευρίσκονται σε μία από τις καταστάσεις που αναφέρονται στην παράγραφο 2.
               4.   Οι συνεισφορές χορηγούνται μέσω συμφωνίας ή απόφασης συνεισφοράς όπως διευκρινίζεται στην πρόσκληση υποβολής αιτήσεων συνεισφορών.
               5.   Ο αρμόδιος διατάκτης μπορεί να επικουρείται από επιτροπή για την αξιολόγηση και κατάρτιση της συμφωνίας ή απόφασης συνεισφοράς. Ο αρμόδιος διατάκτης διευκρινίζει, λαμβάνοντας δεόντως υπόψη τις αρχές της διαφάνειας και της ίσης μεταχείρισης, τους κανόνες σχετικά με τη σύνθεση, τον διορισμό και τη λειτουργία της επιτροπής αυτής, καθώς και τους κανόνες πρόληψης οποιασδήποτε σύγκρουσης συμφερόντων.
               Άρθρο 204στ
               Διαδικασία αξιολόγησης
               1.   Οι αιτήσεις επιλέγονται βάσει των κριτηρίων χορήγησης που θεσπίζονται στον κανονισμό (ΕΕ, Ευρατόμ) αριθ. 1141/2014 από αιτήσεις που τηρούν τα κριτήρια επιλεξιμότητας και αποκλεισμού.
               2.   Τα κριτήρια επιλεξιμότητας καθορίζουν τις προϋποθέσεις βάσει των οποίων ένας αιτών μπορεί να λάβει συνεισφορά σύμφωνα με τους κανόνες που θεσπίζονται στον κανονισμό (ΕΕ, Ευρατόμ) αριθ. 1141/2014.
               3.   H απόφαση του αρμοδίου διατάκτη επί των αιτήσεων περιλαμβάνει τουλάχιστον:
               
                           α)
                        
                        
                           το αντικείμενο και το συνολικό ποσό της συνεισφοράς·
                        
                     
                           β)
                        
                        
                           το όνομα των αιτούντων που επιλέχθηκαν και τα ποσά που έγιναν δεκτά·
                        
                     
                           γ)
                        
                        
                           το όνομα των αιτούντων που απορρίφθηκαν και τους λόγους της απόρριψής τους.
                        
                     4.   Ο αρμόδιος διατάκτης ενημερώνει τους αιτούντες γραπτώς για την απόφαση σχετικά με την αίτησή τους. Εάν η αίτηση χρηματοδότησης απορρίπτεται ή τα ζητούμενα ποσά δεν χορηγούνται εν μέρει ή εν όλω, ο αρμόδιος διατάκτης εξηγεί τους λόγους είτε της απόρριψης της αίτησης είτε της μη χορήγησης των ζητούμενων ποσών, παραπέμποντας ιδίως στα κριτήρια επιλεξιμότητας και χορήγησης τα οποία αναφέρονται στις παραγράφους 1 και 2. Εάν η αίτηση απορριφθεί, ο αρμόδιος διατάκτης ενημερώνει τον αιτούντα για τα διαθέσιμα μέσα διοικητικής και/ή δικαστικής έννομης προστασίας όπως προβλέπεται στο άρθρο 97 του παρόντος κανονισμού.
               Άρθρο 204ζ
               Μορφή των συνεισφορών
               1.   Οι επιδοτήσεις είναι δυνατόν να λάβουν μία από τις ακόλουθες μορφές:
               
                           α)
                        
                        
                           επιστροφή ποσοστού των επιστρεπτέων πραγματικών δαπανών·
                        
                     
                           β)
                        
                        
                           επιστροφή με βάση το μοναδιαίο κόστος·
                        
                     
                           γ)
                        
                        
                           κατ’ αποκοπή ποσά·
                        
                     
                           δ)
                        
                        
                           χρηματοδότηση ενιαίου ποσοστού·
                        
                     
                           ε)
                        
                        
                           συνδυασμό των μορφών στις οποίες αναφέρονται τα στοιχεία α) έως δ).
                        
                     2.   Μόνον οι δαπάνες που πληρούν τα κριτήρια τα οποία θεσπίζονται στις προσκλήσεις συνεισφορών και οι οποίες δεν έχουν πραγματοποιηθεί πριν από την ημερομηνία υποβολής της αίτησης μπορούν να επιστραφούν.
               Άρθρο 204η
               Κανόνες συνεισφοράς
               1.   Το μοναδιαίο κόστος καλύπτει όλες ή ορισμένες ειδικές κατηγορίες επιστρεπτέων δαπανών που καθορίζονται σαφώς εκ των προτέρων με αναφορά σε ποσό ανά μονάδα.
               2.   Τα κατ’ αποκοπή ποσά καλύπτουν, εν γένει, ορισμένες δαπάνες που είναι αναγκαίες για την άσκηση συγκεκριμένης δραστηριότητας του ευρωπαϊκού πολιτικού κόμματος. Τα κατ’ αποκοπή ποσά χρησιμοποιούνται μόνο σε συνδυασμό με άλλες μορφές συνεισφορών.
               3.   Η χρηματοδότηση ενιαίου ποσοστού καλύπτει ειδικές κατηγορίες επιστρεπτέων δαπανών που καθορίζονται σαφώς εκ των προτέρων με την εφαρμογή ποσοστού.
               4.   Όπου χρησιμοποιούνται κατ’ αποκοπή ποσά, χρηματοδότηση ενιαίου ποσοστού ή μοναδιαίο κόστος, αυτά καθορίζονται στην πρόκληση συνεισφορών με τα αντίστοιχα ποσά και τα ποσοστά τους, κατά περίπτωση. Η πρόσκληση υποβολής αιτήσεων συνεισφορών πρέπει να περιέχει και μια περιγραφή των μεθόδων για τον προσδιορισμό των κατ' αποκοπή ποσών, του ενιαίου ποσοστού χρηματοδότησης ή του μοναδιαίου κόστους, που βασίζεται σε αντικειμενικά στοιχεία, όπως στατιστικά δεδομένα, πιστοποιημένα ή ελέγξιμα ιστορικά στοιχεία των ευρωπαϊκών πολιτικών κομμάτων, ή στις συνήθεις πρακτικές τους όσον αφορά τη κοστολόγηση. Η συμφωνία ή απόφαση συνεισφοράς περιλαμβάνει διατάξεις που επιτρέπουν να ελεγχθεί η τήρηση των προϋποθέσεων για τη χορήγηση κατ’ αποκοπή ποσών, χρηματοδότησης ενιαίου ποσοστού ή μοναδιαίου κόστους.
               Άρθρο 204θ
               Προχρηματοδότηση
               Οι συνεισφορές καταβάλλονται στο σύνολό τους με τη μορφή μίας μόνης πληρωμής προχρηματοδότησης, εκτός εάν, σε δεόντως αιτιολογημένες περιπτώσεις, ο αρμόδιος διατάκτης αποφασίσει διαφορετικά.
               Άρθρο 204ι
               Εγγυήσεις
               Ο αρμόδιος διατάκτης μπορεί, εάν θεωρεί ότι είναι σκόπιμο και αναλογικό, ανάλογα με την περίπτωση και υπό τον όρο της ανάλυσης κινδύνου, να απαιτήσει από ευρωπαϊκό πολιτικό κόμμα την εκ των προτέρων σύσταση εγγύησης για τον περιορισμό των οικονομικών κινδύνων που συνδέονται με την πληρωμή προχρηματοδότησης, μόνο όταν, υπό το φως της ανάλυσης κινδύνου, το ευρωπαϊκό πολιτικό κόμμα κινδυνεύει άμεσα να ευρεθεί σε μία από τις καταστάσεις που περιγράφονται στο άρθρο 106 παράγραφος 1 στοιχεία α) και δ) του παρόντος κανονισμού ή όταν η απόφαση της Αρχής για τα ευρωπαϊκά πολιτικά κόμματα και ιδρύματα που θεσπίζεται βάσει του άρθρου 6 του κανονισμού (ΕΕ, Ευρατόμ) αριθ. 1141/2014 («η Αρχή») έχει κοινοποιηθεί στο Ευρωπαϊκό Κοινοβούλιο και στο Συμβούλιο σύμφωνα με το άρθρο 10 παράγραφος 4 του εν λόγω κανονισμού.
               Οι διατάξεις που προβλέπονται στο άρθρο 134 του παρόντος κανονισμού σχετικά με την εγγύηση προχρηματοδότησης για επιδοτήσεις εφαρμόζονται τηρουμένων των αναλογιών σε εγγυήσεις που μπορούν να απαιτηθούν στις περιπτώσεις που προβλέπονται στο πρώτο εδάφιο του παρόντος άρθρου για τις πληρωμές προχρηματοδότησης που καταβάλλονται σε ευρωπαϊκά πολιτικά κόμματα.
               Άρθρο 204ια
               Χρήση των συνεισφορών
               1.   Οι συνεισφορές δαπανώνται σύμφωνα με το άρθρο 204β.
               2.   Οποιοδήποτε μη δαπανηθέν τμήμα της συνεισφοράς εντός του οικονομικού έτους που καλύπτεται από τη συνεισφορά αυτή (έτος n) δαπανάται σε οποιεσδήποτε επιστρεπτέες δαπάνες που πραγματοποιούνται έως την 31η Δεκεμβρίου του έτους n+1. Το τυχόν υπόλοιπο τμήμα της συνεισφοράς που δεν δαπανάται εντός της εν λόγω προθεσμίας ανακτάται σύμφωνα με το μέρος Ι τίτλος IV κεφάλαιο 5.
               3.   Τα ευρωπαϊκά πολιτικά κόμματα τηρούν το ανώτατο ποσοστό συγχρηματοδότησης που καθορίζεται στο άρθρο 17 παράγραφος 4 του κανονισμού (ΕΕ, Ευρατόμ) αριθ. 1141/2014. Τα υπόλοιπα ποσά των συνεισφορών των προηγουμένου έτους δεν μπορούν να χρησιμοποιηθούν για τη χρηματοδότηση του τμήματος το οποίο τα ευρωπαϊκά πολιτικά κόμματα πρέπει να παρέχουν από ίδιους πόρους. Οι συνεισφορές τρίτων για κοινές εκδηλώσεις δεν θεωρούνται τμήμα των ιδίων πόρων ευρωπαϊκού πολιτικού κόμματος.
               4.   Τα ευρωπαϊκά πολιτικά κόμματα χρησιμοποιούν το τμήμα της συνεισφοράς το οποίο δεν έχει δαπανηθεί εντός του οικονομικού έτους που καλύπτεται από την εν λόγω συνεισφορά πριν χρησιμοποιήσουν τις συνεισφορές που χορηγήθηκαν μετά το εν λόγω έτος.
               5.   Οποιοιδήποτε τόκοι προκύπτουν από τις πληρωμές προχρηματοδότησης θεωρούνται ως τμήμα της συνεισφοράς.
               Άρθρο 204ιβ
               Έκθεση για τη χρήση των συνεισφορών
               1.   Το ευρωπαϊκό πολιτικό κόμμα, σύμφωνα με τις προϋποθέσεις και προθεσμίες που θεσπίζονται στο άρθρο 23 του κανονισμού (ΕΕ, Ευρατόμ) αριθ. 1141/2014 υποβάλλει την ετήσια έκθεσή του για τη χρήση των συνεισφορών καθώς και τις ετήσιες οικονομικές καταστάσεις του στον αρμόδιο διατάκτη προς έγκριση.
               2.   Η ετήσια έκθεση δραστηριοτήτων του άρθρου 66 παράγραφος 9 του παρόντος κανονισμού συντάσσεται από τον αρμόδιο διατάκτη βάσει της ετήσιας έκθεσης και των ετήσιων οικονομικών καταστάσεων που αναφέρονται στην παράγραφο 1 του παρόντος άρθρου. Μπορούν να χρησιμοποιηθούν και άλλα δικαιολογητικά έγγραφα για τους σκοπούς της σύνταξης της έκθεσης αυτής.
               Άρθρο 204ιγ
               Πληρωμή του υπολοίπου
               1.   Το ποσό της συνεισφοράς καθίσταται οριστικό μόνο μετά την έγκριση από τον διατάκτη της ετήσιας έκθεσης και των ετήσιων οικονομικών καταστάσεων που αναφέρονται στο άρθρο 204ιβ παράγραφος 1. Η αποδοχή της ετήσιας έκθεσης και των ετήσιων οικονομικών καταστάσεων πραγματοποιείται με την επιφύλαξη μεταγενέστερων ελέγχων από την Αρχή.
               2.   Οποιοδήποτε μη δαπανηθέν ποσό της προχρηματοδότησης καθίσταται οριστικό με τη χρήση του από το ευρωπαϊκό πολιτικό κόμμα για την πληρωμή επιστρεπτέων δαπανών που πληρούν τα κριτήρια τα οποία καθορίζονται στην πρόσκληση υποβολής αιτήσεων συνεισφορών.
               3.   Όταν το ευρωπαϊκό πολιτικό κόμμα δεν συμμορφώνεται με τις υποχρεώσεις του σχετικά με τη χρήση των συνεισφορών, οι συνεισφορές αναστέλλονται, μειώνονται ή παύουν αφού δοθεί στο ευρωπαϊκό πολιτικό κόμμα η ευκαιρία να υποβάλει τις παρατηρήσεις του.
               4.   Ο αρμόδιος διατάκτης ελέγχει πριν από την πληρωμή του υπολοίπου ότι το ευρωπαϊκό πολιτικό κόμμα είναι ακόμα καταχωρισμένο στο Μητρώο που αναφέρεται στο άρθρο 7 του κανονισμού (ΕΕ, Ευρατόμ) αριθ. 1141/2014 και ότι δεν αποτελεί αντικείμενο οποιασδήποτε κύρωσης που προβλέπεται στο άρθρο 27 του εν λόγω κανονισμού μεταξύ της ημερομηνίας της αίτησής του και του τέλους του οικονομικού έτους που καλύπτεται από την συνεισφορά.
               5.   Όταν το ευρωπαϊκό πολιτικό κόμμα δεν είναι πλέον καταχωρισμένο στο Μητρώο που αναφέρεται στο άρθρο 7 του κανονισμού (ΕΕ, Ευρατόμ) αριθ. 1141/2014 ή αποτελεί αντικείμενο οποιασδήποτε κύρωσης που προβλέπεται στο άρθρο 27 του εν λόγω κανονισμού, ο αρμόδιος διατάκτης μπορεί να αναστείλει, να μειώσει ή να παύσει τη συνεισφορά και να ανακτήσει τα αδικαιολογήτως καταβληθέντα ποσά βάσει της συμφωνίας ή απόφασης συνεισφοράς, ανάλογα με τη σοβαρότητα των σφαλμάτων, παρατυπιών, απάτης ή άλλης παραβίασης των υποχρεώσεων σχετικά με τη χρήση της συνεισφοράς, αφού δοθεί στο ευρωπαϊκό πολιτικό κόμμα η ευκαιρία να υποβάλει τις παρατηρήσεις του.
               Άρθρο 204ιδ
               Έλεγχος και κυρώσεις
               1.   Κάθε συμφωνία ή απόφαση συνεισφοράς προβλέπει ρητά την ελεγκτική αρμοδιότητα του Ευρωπαϊκού Κοινοβουλίου, της Ευρωπαϊκής Υπηρεσίας Καταπολέμησης της Απάτης και του Ελεγκτικού Συνεδρίου βάσει δικαιολογητικών και επιτόπου, η οποία ασκείται σε όλα τα ευρωπαϊκά πολιτικά κόμματα, τους αντισυμβαλλομένους και υπεργολάβους που έλαβαν ενωσιακά κεφάλαια.
               2.   Ο αρμόδιος διατάκτης μπορεί να επιβάλει στους αιτούντες διοικητικές και οικονομικές κυρώσεις που είναι αποτελεσματικές, αναλογικές και αποτρεπτικές, σύμφωνα με το άρθρο 109 του παρόντος κανονισμού και το άρθρο 27 του κανονισμού (ΕΕ, Ευρατόμ) αριθ. 1141/2014.
               3.   Οι κυρώσεις που αναφέρονται στην παράγραφο 2 μπορούν επίσης να επιβληθούν σε ευρωπαϊκά πολιτικά κόμματα τα οποία, κατά την υποβολή της αίτησης συνεισφοράς ή μετά τη λήψη της συνεισφοράς, προέβησαν σε ψευδείς δηλώσεις κατά την παροχή των πληροφοριακών στοιχείων που ζητούνται από τον αρμόδιο διατάκτη ή παραλείπουν να παράσχουν αυτά τα στοιχεία.
               Άρθρο 204ιε
               Τήρηση αρχείων
               1.   Τα ευρωπαϊκά πολιτικά κόμματα τηρούν όλα τα αρχεία και τα δικαιολογητικά έγγραφα και άλλα αρχεία συναφή με τη συνεισφορά για πέντε έτη μετά την υποβολή της ετήσιας τελικής έκθεσης και των ετήσιων οικονομικών καταστάσεων που αναφέρονται στο άρθρο 204ιβ παράγραφος 1.
               2.   Τα αρχεία που αφορούν ελέγχους, προσφυγές, αντιδικίες ή τη διευθέτηση αξιώσεων που απορρέουν από τη χρήση της συνεισφοράς διατηρούνται μέχρι το τέλος των εν λόγω ελέγχων, προσφυγών, αντιδικιών ή διευθέτησης αξιώσεων.
               Άρθρο 204ιστ
               Επιλογή οργάνων εξωτερικού ελέγχου ή εμπειρογνωμόνων
               Τα ανεξάρτητα όργανα εξωτερικού ελέγχου ή οι εμπειρογνώμονες που αναφέρονται στο άρθρο 23 του κανονισμού (ΕΕ, Ευρατόμ) αριθ. 1141/2014 επιλέγονται μέσω διαδικασίας σύναψης δημοσίων συμβάσεων. Η διάρκεια της σύμβασής τους δεν μπορεί να υπερβαίνει τα πέντε έτη. Μετά από δύο διαδοχικές θητείες, θεωρείται ότι υπάρχει σύγκρουση συμφερόντων που ενδέχεται να επηρεάσει αρνητικά την άσκηση του ελέγχου.».
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2017. Το άρθρο 125 παράγραφος 3 δεύτερο εδάφιο και το άρθρο 125 παράγραφος 6 του κανονισμού (ΕΕ, Ευρατόμ) αριθ. 966/2012, όπως ίσχυαν πριν από τις τροποποιήσεις που επέρχονται συνεπεία του άρθρου 1 του παρόντος κανονισμού, εξακολουθούν να ισχύουν σε ό,τι αφορά πράξεις και δεσμεύσεις που συνδέονται με τη χρηματοδότηση πολιτικών κομμάτων σε ευρωπαϊκό επίπεδο οι οποίες λαμβάνουν χώρα έως την 31η Δεκεμβρίου 2017.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 22 Οκτωβρίου 2014.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         B. DELLA VEDOVA
      
   
   
      (1)  ΕΕ C 4 της 8.1.2014, σ. 1.
   
      (2)  Θέση του Ευρωπαϊκού Κοινοβουλίου της 16ης Απριλίου 2014 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 29ης Σεπτεμβρίου 2014.
   
      (3)  ΕΕ L 297 της 15.11.2003, σ. 1.
   
      (4)  ΕΕ C 296 Ε της 2.10.2012, σ. 46.
   
      (5)  Κανονισμός (ΕΕ, Ευρατόμ) αριθ. 1141/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων (βλέπε σελίδα 1 της παρούσας Επίσημης Εφημερίδας).
   
      (6)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
   
      (7)  Κανονισμός (ΕΕ, Ευρατόμ) αριθ. 1141/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων (ΕΕ L 317 της 4.11.2014, σ. 1).».